*Φως*

Η Μιλένα Δημητροκάλλη, στην τελευταία της δουλειά, αλλάζει χρωματική γκάμα. Φεύγει από τα ψυχρά χρώματα, δουλεύει με τα πιο θερμά και χρησιμοποιεί πολύ περισσότερο το λευκό. Αυτό συμβαίνει συνειδητά μιας και σκοπός της είναι να μιλήσει στο θεατή για το εσωτερικό φως του ανθρώπου. Το φως αυτό δεν συμβολίζει παρά την ίδια μας την ψυχή που συνδέεται άμεσα με το σύμπαν και τον δικό μας δρόμο τον οποίο καλούμαστε να ακολουθήσουμε σε αυτόν τον κόσμο. Είναι η δική μας φωτεινή πορεία που, μόλις την ανακαλύψουμε, δεν μπορούμε παρά να μεταλαμπαδεύσουμε το φως της και στους γύρω μας. Είναι το συναίσθημά μας ή, αλλιώς, αυτό που οι άνθρωποι αποκαλούμε “αγάπη”. Αυτή η σκέψη και άποψη για τη ζωή, δίνει έργα με τίτλους όπως “Φως”, “Ελεύθεροι όπως ο Ωκεανός”, “Πνευματική Άνοιξη”, “Ζήσε στη Λιακάδα” κ.α. Και, πραγματικά, κοιτώντας τα έργα της Μιλένας Δημητροκάλλη, ο θεατής βλέπει λιβάδια με αγριολούλουδα, θάλασσες, καλοκαίρια και ηλιαχτίδες. Βλέπει τη φωτεινή πλευρά της ψυχής του που μπορούν να εκφράσουν τα χρώματα που παίρνει ο ουρανός μια ζεστή καλοκαιρινή μέρα, ο ήλιος όταν λάμπει, η ήμερη θάλασσα και ολόκληρη η φύση όταν μπαίνει η άνοιξη. Κόκκινο, κίτρινο, μπλε, ροζ, πράσινο, πορτοκαλί. Όλα είναι εκεί, στα έργα της, σαν ένας ύμνος στο Φως που είναι και η αληθινή πλευρά της ζωής.

Ήρα Παπαποστόλου.

Κριτικός & Ιστορικός Τέχνης